Covid-19-betogings saai chaos in EuropaCovid-19-betoging in Kanada. (Foto: Ed Jones/AFP) Stede wêreldwyd is die afgelope paar dae in chaos gedompel nadat betogings teen Covid-19-regulasies, wat sowat drie weke gelede in Kanada ontstaan het, soos ŉ veldbrand versprei het. Die bestuurders van ŉ konvooi vragmotors en kampeerwaens in Kanada, wat teen die Covid-19-beperkings en gedwonge inentings in die land betoog, het soortgelyke bewegings in Frankryk, Nederland en Switserland tot gevolg gehad. Sommige Amerikaanse vragmotorbestuurders oorweeg ook nou ŉ betoging vir Maart. Die betogings in Ottawa duur drie weke later steeds voort. Altesame 4 000 betogers het Saterdag hier byeengekom. Die polisie kon wel daarin slaag om ŉ sleutelpunt vir oorgrenshandel tussen die land en die VSA weer oop te stel nadat dit byna ŉ week gelede deur betogers gesluit is. Die Ambassador-brug in Windsor is weer oopgestel. (Foto: Jeff Kowalsky/AFP) “Die Ambassador-brug is nou weer oopgestel, wat weereens die vrye vloei van handel tussen die Kanadese en Amerikaanse ekonomieë toelaat,” het die Detroit‑ internasionale brugagentskap in ŉ verklaring gesê. Die polisie het Saterdag begin om betogers met vragmotors en kampeerwaens van die brug wat die Amerikaanse deelstaat Michigan met Kanada verbind, te verwyder. Sommige betogers het egter geweier om bes te gee en verkeer vir nog ŉ dag versper. Teen Sondag het die polisie minstens 30 betogers in hegtenis geneem. “Geen onwettige aktiwiteite sal verdra word nie,” het die polisie in Windsor, Ontario, gesê. Terwyl verhoudinge tussen owerhede in Kanada en die betogers grotendeels vreedsaam was, was wetstoepassers elders in die wêreld nie so genadig nie. Frankryk Covid-19-betoging in Frankryk. (Foto: Sameer Al-Doumy/AFP) Die polisie in Parys het Saterdag traangas afgevuur en honderde boetes uitgereik aan bestuurders van ŉ konvooi voertuie wat probeer het om verkeer te versper. Dié betogers is nie net teen allerlei Covid-19-regulasies gekant nie, maar ook die stygende lewenskoste in die land. Meer as 100 vertuie het naby die Arc de Triomphe byeen gekom in ŉ poging om toegangspunte na die stad te versper. Die polisie het traangas gebruik om die groep uiteen te jaag. Volgens Gerard Darmanin, minister van binnelandse sake, het beamptes 54 betogers in Parys in hegtenis geneem en 337 boetes uitgereik. Owerhede het reeds verlede week gewaarsku dat enige Covid-19-betogings dadelik, en met gevolge, in die kiem gesmoor sal word. Hoewel die polisie die ongemagtige betoging as ŉ “bedreiging vir die openbare orde” bestempel het, stem betogers nie hiermee saam nie. “Dit is verraad,” sê Sophie Tissier. “Die [polisie se] optrede respekteer nie die wet en ons vryheid om te betoog nie.” Eerste Minister Jean Castex het egter die polisie se optrede verdedig. “Die reg om te betoog en om ŉ mening te hê is ŉ grondwetlike reg in ons demokrasie, maar die reg om ander te verhoed om vrylik rond te beweeg, is nie.” België Ná pogings om te betoog die afgelope naweek in Parys misluk het, het honderde motors, kampeerwaens en vragmotors gereed gemaak om Brussel Maandag binne te gaan. Sowat 1 300 voertuie reg oor Frankryk het Sondagaand naby die Franse grensdorp Lille byeengekom en by ŉ parkeerterrein kampeer terwyl hulle Franse vlae geswaai en “ons sal nie opgee nie” en “vryheid, vryheid” gesing het. “Ons sal na Brussel gaan om teen die beleid van permanente beheer deur die pandemie te veg,” het Jean-Pierre Schmit, ŉ 58-jarige werklose man van Toulouse, gesê. Belgiese owerhede het egter alle betogings in die hoofstad verbied en gesê hulle het reeds verskeie maatreëls getref om enige onwettige versperrings te voorkom. Nederland Covid-19-betoging in Nederland. (Foto: Phil Niijhuis/ANP/AFP) Sommige betogers van Nederland beplan glo ook om na België te gaan om Covid-19-regulasies teen te staan. Dit volg nadat ŉ konvooi voertuie Saterdag by Den Haag opgeruk het juis in protes teen dié regulasies. Honderde voertuie het gedurende die dag die ingang tot die Binnehof, die setel van die Nederlandse regering, versper. Nadat die polisie egter betogers gewaarsku het dat hulle beboet of in hegtenis geneem sal word as hulle nie padgee nie, het die meeste betogers onttrek. Volgens die Nederlandse persagentskap ANP het die meeste betogers die gebied sonder ophef verlaat, maar ligte skermutselings het uitgebreek nadat die vragmotors weggery het. “Die polisie het die groep mense uiteengejaag en minstens twee mense in hegtenis geneem.” Verskeie betogers het aangevoer dat hulle na België se hoofstad sal reis, of selfs na Parys, sodat fundamentele en langdurige verandering wat betref Covid-19-regulasises en gedwonge inentings aangebring kan word. Switserland Honderde mense het Saterdag in Zürich, Switserland, opgeruk in protes teen Covid-19-beperkings. Die polisie het boonop hul hande vol gehad met ŉ tweede groep dwarstrekkers wat in opstand gekom het teen dié wat ontevrede is met die regulasies. Albei optogte was glo onwettig. By een van die betogings was polisie selfs genoop om traangas, pepersproei, waterkanonne en rubberkoeëls te gebruik om die skare uiteen te jaag. “Sommige deelnemers aan die ongemagtigde betogings het probeer om deur die polisieversperrings te breek, daarom moes hulle op gewelddadige wyse verwyder word,” het die stad sê polisie gesê. Die nooddienste is ook in sommige gevalle erg geteister en etlike betogers is in hegtenis geneem.